ट्राफिकदेखि एसियाडको सिट्ठीसम्म
उँचो कदका विशाल विकले दुई साताअघि इन्डोनेसियामा सम्पन्न १८ औं एसियाली खेलकुदमा नेपालको राष्ट्रिय भलिबल टोलीका लागि डेब्यु गरे । तीन वर्षअघिसम्म ट्राफिक ड्युटीमा बग्गीखाना दरबन्दीमा रहेका विशालको दिनचर्या ड्युटीमै बित्थ्यो ।
काठमाडौँ — उँचो कदका विशाल विकले दुई साताअघि इन्डोनेसियामा सम्पन्न १८ औं एसियाली खेलकुदमा नेपालको राष्ट्रिय भलिबल टोलीका लागि डेब्यु गरे । तीन वर्षअघिसम्म ट्राफिक ड्युटीमा बग्गीखाना दरबन्दीमा रहेका विशालको दिनचर्या ड्युटीमै बित्थ्यो ।भलिबल खेल्ने लक्ष्यसहित उच्च शिक्षा हासिल गर्न जन्मथलो बझाङबाट काठमाडौं आएका विशाल अहिले नेपाल पुलिस क्लबका महत्त्वपूर्ण खेलाडीका रूपमा स्थापित भइसकेका छन् । २२ वर्षीय विशालको यहाँसम्मको यात्रामा जति उनले मिहिनेत गरेका छन्, भाग्यको साथ पनि बलियो नै रहेको छ ।भनिन्छ खेलमा हार–जित निर्धारण गर्न भाग्यको पनि भूमिका हुन्छ । तर त्यो भाग्य आफ्नोतर्फ ल्याउन मिहिनेत नै गर्नुपर्छ । २०६९ सालमा प्लस टु पढ्न काठमाडौं छिर्दा उनमा भलिबल खेलप्रति लगाव थियो । राजधानीमा कतै भलिबल प्रतियोगिता भएको थाहा पाउनेबित्तिकै हेर्न पुग्थे । सुरुमा खेलाडीको नाम थाहा पनि थिएन तर हेर्दै जाँदा खेलाडी चिन्न थाले । विद्यालयस्तरमा स्थानीय प्रतियोगिता खेलेका उनले क्षेत्रीयस्तरमा भने खेल्न पाएनन् । घरबाट पढाइ बिथोलेर खेलमा लाग्न नदिँदा उनले क्षेत्रको प्रतिनिधित्व गर्ने अवसर नै पाएनन् ।विशाल राजधानी प्रवेश गर्दा एउटा कुरामा दृढ थिए, जसरी हुन्छ विभागीय टोलीबाट भलिबल खेल्नुपर्छ । राजधानी आउनुको मुख्य कारण उच्च शिक्षा हासिल गर्नुभए पनि उनी भलिबलमा होमिन चाहन्थे । घरबाट पनि विभागमा भर्ती हुने हो भने मात्र भलिबलमा लाग्न पाइने सर्त थियो । तर राष्ट्रियस्तरको प्रतियोगिता नै नखेलेका उनलाई विभागीय टोलीमा पुग्न सहज भने थिएन । उनी हरेक दिन नयाँबजारको भलिबल कोर्टमा साँझ भलिबल खेल्न पुग्थे । त्यहाँ खेलिरहँदा ढोरपाटन भलिबल क्लबका अध्यक्ष मनवीर छन्त्यालको आँखा उनीमाथि पर्‍यो ।युवा खेलाडी, गज्जबको उचाइ अनि खेल्ने शैली पनि उत्कृष्ट । भलिबलप्रेमी मनवीरलाई खेलाडी पहिचान गर्न धेरै समय लागेन । उनले राष्ट्रिय टोली तथा पुलिसका कप्तान इमबहादुर मगरलाई विशालबारे सुनाइहाले । इम पनि विशालको प्रदर्शनबाट प्रभावित भए । सामान्य रूपमा भलिबल खेलिरहेका विशालले पुलिस क्लबमा प्रशिक्षण गर्ने अवसर पाए । पुलिसमा प्रशिक्षण गर्न जाँदा उनलाई पूर्वराष्ट्रिय खेलाडी तथा प्रशिक्षक सरोज श्रेष्ठले प्रशिक्षण दिए ।तीन महिना पुलिसमा रहेर प्रशिक्षण गरेपछि उनी पुलिसमा भर्ती भए । २०७२ वैशाखमा नियुक्ति पाएका उनले माघसम्म अनिवार्य प्रहरी तालिम गरे । फागुनदेखि उनको दरबन्दी बग्गीखानामा पर्‍यो र नियमित ट्राफिक ड्युटीमा लाग्न थाले । उनी पुलिस त भए तर अब प्रतीक्षा थियो भलिबल टिममा पर्ने अवसरको । तर त्यो अवसर पाउन उनले धेरै समय कुर्नुपरेन ।झापाको धाइजनमा २०७३ वैशाखमा हुने भलिबल प्रतियोगिताका लागि विशाललाई टोलीमा बोलाउने निधो भयो । पुलिसमा भर्ती हुनुअघि तीनमहिने प्रशिक्षणका बेलामा उनले प्रभावशाली प्रदर्शन गरेका कारण प्रशिक्षक श्रेष्ठले उनलाई टोलीमा समेट्नुपर्ने बताएका थिए । तत्कालीन डीआईजी सुदीपराज आचार्यले प्रशिक्षकको पहललाई अगाडि बढाउन निर्देशन दिएपछि विशाल टोलीमा आइपुगे ।‘मैले उनलाई सुरुको प्रशिक्षणमा नै राम्रोसँग नियालेको थिएँ । पछि पुलिसमा भर्ती भएको थाहा पाउँदा निकै खुसी लाग्यो । प्रहरी प्रशिक्षण सकेपछि उसलाई टोलीमा ल्याउन पहल गरें । त्यसबेला ऊ अहिलेजस्तो तयार नभए पनि अलिकति प्रशिक्षण दिने हो भने राम्रो बन्न सक्छ भन्ने मलाई लागेको थियो,’ प्रशिक्षक श्रेष्ठले भने । ओपन स्पाइकरको भूमिका भलिबलमा सहज जिम्मेवारी होइन, तर विशालको जम्प र रिच राम्रो भएकाले नियमित प्रशिक्षणले खेलमा सुधार ल्याउन सकिने उनलाई विश्वास थियो ।‘पुलिसमा आउनुअघि मलाई भलिबल खेल्न मन पथ्र्याे । विभागमा खेल्न इच्छा थियो तर मेरो स्तर पुग्दैन भन्ने पनि थाहा थियो । पुलिसमा प्रशिक्षण गर्ने मौका पाउँदा सरोज गुरुबाट धेरै कुरा सिकें र उहाँले पनि भविष्य छ भन्नुभयो । त्यसैले पुलिसमा भर्ती हुने निर्णय लिएँ,’ विशालले बताए ।लगातार प्रशिक्षण गरेपछि विशालको खेलमा पनि निरन्तर सुधार आउन थाल्यो । उनी पुलिस टोलीमा नियमित सदस्यका रूपमा स्थापित भए । नेपाल भलिबल संघले २०७४ सालमा उदीयमान खेलाडीको पुरस्कार विशाललाई नै दियो । त्यस उपाधिले अझै राम्रो गर्न हौसला प्रदान गरेको विशाल बताउँछन् । ‘पुलिसमा नियमित खेल्न थालेको पहिलो वर्षमै संघको अवार्ड पाएँ । अझै राम्रो गर्न यसले हौसला मिल्यो,’ उनले भने ।पुलिस टोलीमा सामेल भएयता झन्डै आधा दर्जन राष्ट्रिय प्रतियोगितामा विशालले नियमित खेलिसकेका छन् । पुलिसलाई उपाधि दिलाउन पनि उनले महत्त्वपूर्ण भूमिका निर्वाह गरेका छन् । उनको राम्रो प्रदर्शनकै कारण उनले एसियाडका लागि घोषित अन्तिम राष्ट्रिय टोलीमा स्थान बनाए । तर प्रशिक्षक श्रेष्ठ उनले यसअघि नै राष्ट्रिय टोलीमा स्थान बनाउनुपर्ने बताउँछन् । ‘विशालको जम्प र रिच अहिले राष्ट्रिय टोलीमा उत्कृष्टमध्ये एक हो । पुलिसमा त उनले आफूलाई साबित नै गरेका छन् । एसियाडअघि सेन्ट्रल जोन प्रतियोगितामा पनि पर्छन् भन्ने लागेको थियो तर परेनन् । अब उनले राम्रो प्रदर्शन गर्दै नियमित स्थान बनाउँछन्,’ श्रेष्ठले भने । एसियाड जानुअघि नेपाली टोली झन्डै तीन महिना बन्द प्रशिक्षणमा रह्यो । नेदरल्यान्ड्सका प्रशिक्षक लेस्ली बोर्नसँगै उनका केही सहकर्मीले महेन्द्रनगरमा टोलीलाई प्रशिक्षण दिए । यसले पनि आफ्नो खेल विकासमा निकै सहयोग पुर्‍याएको विशाल बताउँछन् । ‘राष्ट्रिय टोलीमा पहिलोपटक पर्नुको अनुभव शब्दमा बयान गर्न सक्दिनँ । मैले यहाँ आएर धेरै सिक्ने मौका पाएको छु । सबै सिनियर दाइहरूले साथ र सहयोग दिनुभएको छ । प्रशिक्षकले पनि कमजोर पक्ष सुधार्न र अझै मिहिनेत गर्न प्रेरित गर्नुहुन्छ । अब आफ्नो खेललाई सुधार गर्दै नियमित स्थान बनाउने प्रयास गर्नेछु,’ विशालले भने ।छोटो समयमै लामो यात्रा तय गर्न सफल विशाल अहिल्यै रोकिने सोचमा छैनन् । पुलिसलाई घरेलु भलिबलमा अब्बल बनाउनु त छ नै, राष्ट्रिय टोलीमा पनि नियमित स्थान बनाउने उनको अबको लक्ष्य छ । यसका लागि उनी हरदिन मिहिनेत गर्न तत्पर छन् । ट्राफिकको ड्युटी गर्दा आफूले फुकेको सिट्ठीको आवाज अहिले उनले कोर्टमा रहेका अम्पायरले सिट्ठी बजाउँदा सुन्छन् । अब उनको रहर अर्को सिट्ठीको आवाज सुन्नेछ । सन् २०१९ मा नेपालमा हुने भनिएको दक्षिण एसियाली खेलकुद (साग) मा नेपालका लागि खेल्दा दर्शकले समर्थनमा बजाएको सिट्ठी सुन्ने उनको लक्ष्य छ ।